માણસ જ્યારે પોતાની નિર્ણયશક્તિને મજબૂત કરે છે ત્યારે કુદરત પણ તેને બળ આપે છે અને અનાયાસે તકો ઊભી કરે છે. સંસ્થાઓની મુલાકાત, નિષ્ણાતો સાથેના વાર્તાલાપ દ્વારા રમાએ પોતાનું આગવું સ્થાન સ્થાપિત કર્યું. પોતાના રોગ વિશે પણ સતત જાગૃતિ કેળવી, આગળ વધતો અટકાવ્યો, પરંતુ ઘા જેમ નિશાન છોડી જાય છે તેમ રમાની આંગળીઓ જે થોડી કુંઠિત થઈ ગઈ હતી તેમાં સુધારો શક્ય ન હતો. છતાં તે શારીરિક ખોડ ગણી રમાએ તેની પ્રવૃત્તિ ચાલુ રાખી. હવે તે પિયરમાંથી પણ લાગણીસભર સંમતિ લઈ સ્વાવલંબી બનવાના પંથે પડી.